鎮 (中華人民共和國)

鎮係中國大陸嘅鄉級政區。爲咗同聚落意義嘅鎮區別，政區意義上嘅鎮叫行政建制鎮、建制鎮。政區意義上嘅鎮，喺中華人民共和國有相關嘅定義、標準。英文翻譯中文嘅「鎮」時，經常譯做town或者small city。

史 
「鎮」嘅本來意思係喺軍事、經濟重地派軍團鎮守，鎮守軍團嘅領袖就叫「鎮將」。最早可以追溯到南北朝，當時就喺邊境重地設鎮，到晚唐、五代十國時，中國群雄割據，於是鎮就設到全國都有。

有軍隊鎮守嘅地方相對太平、保險啲，其他軍隊唔會隨意來犯，於是有好多避亂難民去啲鎮度，耐咗就形成稱爲「鎮市」嘅市場，啲鎮就發展成規模細啲嘅城市。從宋代開始，呢啲城市化咗嘅鎮就編入到各縣轄地，唔再作為軍事特區。

到清朝時，縣轄地方當中，城、鎮呢兩種係傳統嘅政治、經濟中心，鎮更多係週邊鄉村嘅商業中心。1909年1月，清政府頒佈《城鎮鄉地方自治章程》，規定人口5萬以上嘅村落設鎮，作為一種政區。呢個係中國最早規定「建制鎮」嘅法規。

建制鎮 
自1949年中華人民共和國成立，對鎮嘅設置無統一規定，於是啲建制鎮無限制噉誕生。到1954年尾，全國有5400個鎮，其中兩千人以下嘅有920個，人口兩千到五千之間嘅有2302個，人口五千到一萬之間嘅有1373個，人口一萬到五萬之間嘅有784個，人口過五萬嘅有21個。1955年6月，國務院頒佈《關於設置市、鎮建制的決定》，明確咗建制鎮設置基準。1975年同1978年兩部憲法都廢除咗建制鄉，反而保留咗建制鎮。1978年尾，全國有2173個鎮。廢除咗人民公社之後，啲人先重視鎮嘅建設。

1984年11月29號國務院公佈新嘅建制鎮基準：
縣級地方國家機關嘅駐地應該設建制鎮
總人口2萬以下嘅鄉，而鄉政府駐地嘅非農業人口過兩千嘅，可以設建制鎮
總人口2萬以上嘅鄉，而鄉政府駐地嘅非農業人口佔全鄉人口10%以上嘅，亦可以設建制鎮
少數民族地區、人煙稀少嘅邊遠地區、山區、小型工礦區、港口仔、風景旅遊區、邊境口岸呢啲地方，就算非農業人口未夠兩千，如有必要，亦可設建制鎮

歷年建制鎮數目 

類:中華人民共和國政區分級